KOMISIJOS REGLAMENTAS (EB) Nr. 975/2009
2009 m. spalio 19 d.
kuriuo iš dalies keičiama Direktyva 2002/72/EB dėl plastikinių medžiagų ir gaminių, galinčių liestis su maisto produktais
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. spalio 27 d. Europos Parlamento ir Tarybos reglamentą (EB) Nr. 1935/2004 dėl žaliavų ir gaminių, skirtų liestis su maistu, ir panaikinantį Direktyvas 80/590/EEB ir 89/109/EEB (1), ypač į jo 5 straipsnio 2 dalį,
kadangi:
(1)
2002 m. rugpjūčio 6 d. Komisijos direktyva 2002/72/EB dėl plastikinių medžiagų ir gaminių, galinčių liestis su maisto produktais (2), nustatytas Bendrijos monomerų ir kitų pradinių medžiagų, kurios gali būti naudojamos plastikinėms medžiagoms ir prekėms gaminti, sąrašas. Neseniai papildomus monomerus ir pradines medžiagas palankiai įvertino Europos maisto saugos tarnyba (toliau - tarnyba), todėl jas reikėtų įtraukti į dabartinį sąrašą.
(2)
Direktyvoje 2002/72/EB taip pat yra Bendrijos priedų, kurie gali naudojami plastikinėms medžiagoms ir gaminiams gaminti, sąrašas. Neseniai papildomus priedus palankiai įvertino Europos maisto saugos tarnyba (toliau - tarnyba), todėl jas reikėtų įtraukti į dabartinį sąrašą.
(3)
Todėl Direktyvą 2002/72/EB reikėtų atitinkamai iš dalies pakeisti.
(4)
Vadovaujantis Direktyvos 2002/72/EB 4 straipsnio 1 dalimi, tos direktyvos III priede nurodytas priedų sąrašas nuo 2010 m. sausio 1 d. taps tiksliu sąrašu. Todėl tos direktyvos III priede antraštėse nebereikėtų nurodyti „nebaigtas“ priedų sąrašas.
(5)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 2002/72/EB II, III, IVa, V ir VI priedai iš dalies keičiami pagal šios direktyvos I-V priedus.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. spalio 19 d.